KOMISIJOS REGLAMENTAS (EB) Nr. 329/2008
2008 m. balandžio 10 d.
kuriuo iš dalies keičiamas Reglamentas (EB) Nr. 552/2007 dėl viršutinių biudžeto ribų nustatymo 2007 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 64 straipsnio 2 dalį,
kadangi:
(1)
2007 m. gegužės 22 d. Komisijos reglamento (EB) Nr. 552/2007, nustatančio didžiausią Bendrijos paramą alyvuogių aliejaus sektoriaus darbo programoms ir dalinio ar savanoriško bendrosios išmokos schemos įgyvendinimo 2007 m. biudžeto viršutines ribas bei Tarybos reglamente (EB) Nr. 1782/2003, kuris yra iš dalies keičiamas tuo reglamentu (2), nustatytos bendrosios išmokos schemos metinius finansinius paketus, I priede nustatomos tiesioginių išmokų, mokėtinų pagal Reglamento (EB) Nr. 1782/2003 66-69 straipsnius, 2007 m. biudžeto viršutinės ribos.
(2)
Laikydamasi Reglamento (EB) Nr. 1782/2003 64 straipsnio 1 dalies Prancūzija nusprendė bendrosios išmokos schemą taikyti įgyvendinti iš dalies pagal to reglamento 68 straipsnio 2 dalies a ir i punktuose nustatytas sąlygas išmokant papildomas išmokas už karvių žindenių išlaikymą. Tačiau taikant Tarybos reglamento (EB) Nr. 1083/2006 (3), nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo, 8 straipsnio 4 dalį, Prancūzijos Korsikos ir Hainaut regionai nuo 2007 m. sausio 1 d. pasinaudoti tame straipsnyje numatyta pereinamojo laikotarpio parama negali. Todėl Reglamento (EB) Nr. 1782/2003 125 straipsnio 5 dalyje numatyta papildoma nacionalinė priemoka už karves žindenes, skiriama Korsikos ir Hainaut regionų ūkiams, negali būti finansuojama iš EŽŪGF. Kad būtų užtikrintas Bendrijos paramos karvių žindenių sektoriuje tęstinumas, Prancūzija paprašė perkelti sumą, atitinkančią iki 2006 m. Korsikos ir Hainaut regionuose išmokėtų papildomos nacionalinės priemokos išmokų sumą, iš Reglamento (EB) Nr. 552/2007 I priede 2007 m. papildomai nacionalinei priemokai nustatytų viršutinių biudžeto ribų į tame pačiame priede priemokai už karves žindenes nustatytas viršutines biudžeto ribas. Todėl reikėtų atitinkamai patikslinti minėtas viršutines biudžeto ribas.
(3)
Todėl reikėtų atitinkamai iš dalies pakeisti Reglamentą (EB) Nr. 552/2007.
(4)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 552/2007 1 priedas iš dalies keičiamas taip:
a)
„Priemokos už karves žindenes“ suma Prancūzijai pakeičiama „734 416“;
b)
„Papildomos priemokos už karves žindenes“ suma Prancūzijai pakeičiama „0“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 10 d.